Mnohých, ktorí premýšľajú nad kúpou malej umývačky, zaujíma, či je umývanie v stolnej umývačke riadu lacnejšie než ručné umývanie. Spotreba vody pri umývaní riadu v dreze je približne 15 litrov. Samozrejme, ide o orientačné číslo, pretože závisí, akým spôsobom riad umývate, či nechávate tiecť vodu alebo si drez napustíte. Spotreba 15 litrov je pri napustenom dreze, v tom druhom prípade (pod tečúcou vodou) sa spotreba zvyšuje a môže dosiahnuť až 80 litrov teplej a 30 litrov studenej vody. Keďže by sa mal riad umývať v teplej vode, aby sa zbavil všetkej mastnoty, nečistôt i patogénov, k vodnému a stočnému si treba ešte pripočítať aj cenu za ohrev vody. Umývačka riadu používa len studenú vodu, preto s ňou ušetríte náklady za ohrev, pričom spotreba vody na jeden umývací cyklus je v priemere 7 litrov. Ak budete stolnú umývačku riadu púšťať až po naplnení špinavým riadom, dá sa hovoriť o nemalej úspore.